google/wiki40b huggingface dataset:
Robert Aske

Bakgrunn

Robert Aske var en yngre sønn av sir Robert Aske fra Augthon ved Selby. Han vokste opp i York og flyttet senere til London. Han tilhørte en gammel Yorkshirefamilie, med gode forbindelser. En av Askes fettere var Henry Clifford, 2. jarl av Cumberland.

Karriere

Han ble advokat, og var fellow var Gray's Inn. Aske var en gudfryktig mann, og reagerte sterkt på Henrik VIIIs endringer i kirkeordningen. Spesielt reagerte han på oppløsningen av klostrene. Da det brøt ut et opprør i York i oktober 1536 var han på vei hjem fra London. Han var ikke involvert fra starten av, men tok raskt over ledelsen, og innen 10. oktober ble han regnet som bevegelsens leder. Den dagen brøt et opprør i Lincolnshire sammen, og kort tid etter tok Aske og omkring 9000 opprørere kontroll over York. 
Han forhandlet med kongens menn i nord, Thomas Howard, 3. hertug av Norfolk og George Talbot, 4. jarl av Shrewsbury, og ble lovet fritt leide til kongens palass hvor han skulle få en audiens. I samtalen med Henrik VIII fikk han løfter om at alle opprørere ville bli benådet og at spørsmålene de tok opp ville bli tatt opp når et parlament skulle innkalles i York innen et år. Aske stolte på dette, og oppfordret opprørerne til å spre seg.
Kort tid etter ledet Francis Bigod et nytt opprør i Cumberland og Westmorland, som Aske forsøkte å stoppe. Dette gav Henrik VIII mer enn nok anledning til å gå tilbake på sine løfter, og flere ledere ble arrestert. Aske ble ført til Westminster og dømt for høyforræderi. Han ble så ført tilbake til York, hvor han ble hengt. Noen versjoner av historien forteller at han ble hengt, trukket og kvartert, hvilket var den vanlige straffen for forrædere, men det er også mulig at han ble benådet til vanlig hengning, en langt mindre smertefull måte å dø på, ettersom de fleste kilder kun nevner dette. Hans legeme ble hengt i lenker på muren på Norfolk Castle.

Navnebror

Robert Aske deler navn med en annen ved samme navn, som trolig kom fra samme familie. Denne andre Aske var en formuende sytilbehørshandler i det sentrale London. Denne Robert Aske er mest kjent for at han etterlot en stor del av sin formue til velgjørenhet som grunnla et antall skoler.
Historisk verdi

Historisk verdi knytter seg til objektets bidrag som kilde til historisk kunnskap. Historiske gjenstander eller bygninger er uunnværlige som supplement til skriftlige og muntlige overleveringer. Historisk verdi i kulturminnevernet kan både gjelde bygningshistorie, teknikk- og håndverkshistorie, arkitektur- og stilhistorie, samfunnshistorie, sosialhistorie og personalhistorie. Graden av autentisitet har stor betydning for verdien som historisk kilde. Historisk verdi ivaretas gjennom konservering.
Sommer-X Games Austin 2015

X Games Austin 2015 var en ekstremsportbegivenhet som fant sted 4.–7.juni 2015, på Circuit of the Americas i Austin (Texas).
Disse Sommer-X Games ble avholdt i Austin for andre gang på rad, og var den tredje X Games-begivenheten som ble avholdt i Texas; i 2003 ble en spesiell "Global Championships" begivenhet avholdt i San Antonio (Texas).
2015 X Games er igjen kringkastet på ESPN og ABC. I begivenheten debuterte tre nye øvelser; Moto X Flat Track, Moto X Quarter Pipe og Big Air Doubles. Dette året tiltrakk X Games Austin seg 160 000 tilskuere over fire dager, noe som gjør dem til de mest sette X Games siden 2004.
Pipizella viduata

Utseende

En liten (5-7 mm), noe tettbygd, blankt svart blomsterflue. Ansiktet er flatt, antennene mørke, det tredje leddet smalt (2-3 ganger så langt som bredt) og nokså langt. Fasettøynene er tett hårete og møtes såvidt i pannen hos hannen. Kroppen er blankt svart men uten metallglans. Thorax er omtrent så lang som bred, avrundet sett ovenfra. Bakkroppen er langt oval med fire ledd godt synlige ovenfra. Beina er hovedsakelig svarte, men deler av leggene og de innerste fotleddene gule. Vingene er forholdsvis korte og brede, glassklare met et grått vingemerke.

Levevis

Larvene lever av bladlus i likhet med blomsterfluene i underfamilien Syrphinae, som noen systematikere plasserer denne slekten i. Disse fluenes larver lever av underjordiske bladlus på røttene av blant andre pastinakk og geitrams. Disse lusene voktes gjerne av maur men dette ser ikke ut til å hindre blomsterfluelarvene i å spise dem. De voksne fluene flyr lavt mellom vegetasjonen i enger, skogkanter, heier og hager. Flygetiden er fra mai til august.

Utbredelse

Arten er utbredt i nesten hele Europa, og videre østover like til Kamtsjatka. I Norge er den vanlig i lavlandet i Sør-Norge. Den er også funnet mellom Bodø og Tromsø, men foreløpig er det ingen funn av den mellom Trøndelag og Bodø i Norge.
Antoine Arnauld den yngre

Liv og virke

Arnauld ble i 1643 doktor ved Sorbonne og fremstod ved samme tid som de franske jansenistenes fremste leder i deres kamp mot jesuittene, presteskapet of regjeringen samt tillike en av de virksomste fremmerne av den åndelige bevegelse som utgikk fra cistercienserklosteret Port-Royal. 
Jesuittene klart å få han bort fra sin lærestol ved Sorbonne, der han var universitetslærer. Han flyktet da til De spanske Nederlandene.
Der fortsatte han sin litterære virksomhet, som hovedsakelig var av polemisk art i brevveksling med René Descartes, Nicolas Malebranche og Gottfried Leibniz. Hans arbeide Logique de Port Royal (1662) kom urt i mange opplag.
Arnauld tiltrådte senere den såkalte klementinske fred som i 1668 ble sluttet mellom jansenittene og pave Klemens IX. Da den jansenittiske strid brøt ut på nytt i 1679, måtte Arnauld atter flykte til Belgia, der han fortsatte sin litterære virksomhet frem til sin død.
Isblink

Isblink er et hvitt glimmer med lys som vises ved horisonten og som oppstår når isen og snøen reflekterer lyset mot skyene. Dette kan oppstå til tross for at selve isen eller snøen ikke er synlig fra den posisjonen betrakteren befinner seg. Det forekommer hovedsakelig ved lavt skydekke, som stratus og stratocumulus.
Ved at isblink ikke oppstår på åpent hav, kan fenomenet utnyttes til navigering i delvis islagte sjøområder. Dette har blitt utnyttet av inuitter og ved utforskningen av nordvestpassasjen. Ved navigering på hav forekommer også begrepet «ishimmel» og «vannhimmel» for å beskrive dette fenomenet.
Båt-Ivas delbare båt

Båt-Ivas delbare båt er en uvanlig trebåt som i dag står utstilt på Norsk Skogmuseum i Elverum.
Båten er en robåt som ble bygd av båtbyggeren Båt-Iva som levde i Heidalen i Gudbrandsdalen mot slutten av 1700-tallet. Denne båtbyggeren fikk en tilsynelatende umulig bestilling på et lite og lett fartøy som skulle kunne transporteres mellom ulike fjellvann. Hans løsningen på dette var å dele båten i to slik at hver halvdel ble lett nok til å kunne bæres.
Båten er 4,05 meter lang, 1,38 meter bred, og veier totalt 72 kg. De to halvdelene veier henholdsvis 34 og 38 kg.
LGA 2011

Fysisk design og sokkel generasjoner

Intel LGA prosessorsokler bruker en såkalt «Independent Loading Mechanism» eller ILM retensjonsenhet som holder prosessoren på plass og samtidig legger en nøyaktig mengde trykk på prosessoren for at den skal sitte riktig.
De forskjellige variantene eller generasjonene av LGA 2011 sokkelen og de assosierte prosessorene ser like ut, men har små forskjeller som gjør det umulig å installere en prosessor designet for en annen generasjon sokkel. Prosessorene er mekanisk kompatible, men ikke elektronisk. Den originale LGA 2011 sokkelen er kompatibel med Sandy Bridge prosessorer, LGA 2011-v1 er kompatibel med Ivy Bridge prosessorer, og LGA 2011-v3 er kompatibel med Haswell prosessorer.
Clinton County (Iowa)

Navn

Fylket er oppkalt etter DeWitt Clinton, guvernør i New York.
Alfons Jordan av Toulouse

Bakgrunn

Alfons var den andre av grev Raimund IV av Toulouse og hans tredje hustru Elvira av Castilla. Han ble født i Det hellige Land og døpt i elven Jordan, noe som forklarer hans tilnavn. Hans far døde da gan var to år gammel. Alfons ble tatt vare på av sin slektning Wilhelm Jordan av Cerdange (død 1109) i Libanon.

Greve

I 1108 bragte en sendeferd fra Toulouse hentet til farens sørfranske hjemtrakter, og der ble han anerkjent som greve. Hans ekdre halvbror Bertrand måtte vike, idet hans ektefødthet ble betvilt. Bertrand begav seg til Libanon, der han overtok grevskapet Tripolis.
Alfons Jordan tapte i 1113 Toulouse til sin fetter Vilhelm IX av Aquitaine. I 1119 fikk han en del av området tilbake, og måtte kjempe om resten til 1123. Da hadde han lyktes. Men så ble han ekskommunisert av pave Callistus II, fordi han hadde fordrevet munkene i Saint-Gilles, som hadde støttet hans motstandere.
Deretter kjempet Alfons mot Raimund Berengar III, greve av Barcelona, om overherredømmet over Provence, til de i september 1125 kom til en minnelig løsning. Alfons Jordan ble den viktigste makthaver i regionene mellom Pyreneene og Alpene, Auvergne og Middelhavet. Rundt år 1134 beslagla han visegrevskapet Narbonne, men gav det i 1143 til vicomtessen Ermengarde (død 1197).
Året etter grunnla Alfons Montauban og pådro seg atter kirkens mishag, da han allierte seg med rebellene i Montpellier mot adelen. Han nok en gang ekskommunisert.
Som bot tok han korset i 1146, under et møte innkalt av kong Ludvig VII i Vézelay, og begav seg i august 1147 på det annet korstog til Østen. Han tok pause i Italia og vel også i Konstantinopel og nådde i 1148 frem til Akko. Kort tid etter ble han forgiftet i Caesarea. Bak mordet stod enten Eleonore av Aquitaine eller Melisende, moren til kong Balduin III av Jerusalem, men nok helst av hennes bror, grev Raimund II av Tripolis, som fruktet at Alfons skulle nå frem med krav på hans grevskap.
Takayuki Chano

Japans herrelandslag

Takayuki Chano spilte syv landskamper for Japans herrelandslag.
En Muppet julefortelling

Om filmen

Filmen hadde amerikansk premiere den 11. desember 1992, og svensk premiere den 17. desember 1993.

Handling

Julens tid har kommet og den ensomme og rare forretningsmannen Ebenezer Scrooge (Caine) er like bitter som vanlig. Denne julen får han dog besøk av tre spøkelser, som gjennom en reise i tid og rom får Scrooge til å innse at livets verdi også ligger forbi de materialistiske. 
Forteller er Gonzo og Rizzo, medlemmer i Muppetene.
C. Hoare & Co

C. Hoare & Co. er Storbritannias eldste bank og verdens tredje eldste, grunnlagt i 1672 av Sir Richard Hoare. Banken er fortsatt eid av hans etterkommere. Bankens hovedområder er private banking, finansiell plaglegning, investeringsbanktjenester, skatterådgivning og forvaltning av fast eiendom. Banken retter seg først og fremst mot det velstående kundesegmentet.
Jeg har en øy

«Jeg har en øy» er en norsk sang. Melodien er skrevet av Sigurd Jansen, med tekst av Helge Hagerup. Sangen deltok i Melodi Grand Prix 1965, den norske uttagningen til Eurovision Song Contest samme år. Her ble den fremført av Jan Høiland og Per Asplin med henholdsvis lite og stort orkester. «Jeg har en øy» kom på sisteplass av fem bidrag etter å ha mottatt i alt 404 stemmer fra seerne per brev og postkort.
I programmet Lisenskontrolløren på NRK i 2015 ble sangen trukket frem som den nifseste i Melodi Grand Prix’ historie.
Karoline Olsen

Karriere

Karoline startet sin karriere som bakspiller, men spiller nå mest vestre kant, noe på grunn av hennes gode hurtighet. Hun beskrives som en kreativ og teknisk spiller som innehar gode skuddferdigheter.

Landslag

Olsen spiller på juniorlandslaget og har totalt 65 kamper. Hun har deltatt i flere mesterskap, med bronse i European Youth Olympic Festival og fjerdeplass i Junior-VM som de høyeste plasseringene.

Privatliv

Ved siden av håndballen studerer hun sosialt arbeid ved Universitetet i Agder.
Idrettslaget Havdur

Historie

Havdur ble stiftet 19. mars 1947 på grunnlag av det som tidligere hadde vært ungdomslaget Samhold.
Klubbens første klubbhus fikk kallenavnet «dåsen» og lå i nærheten av Dysjaland ikke langt fra der bedehuset ligger i 2017.
Klubbhuset ble både brukt til medlemsfester og trening.
«Dåsen» var klubbhus helt til det ble skadet etter en storm.
I 1976 begynte planleggingen av nytt klubbhus og den midterste delen ble bygget med 6000 dugnadstimer.
På 1980-tallet kjøpte klubben egen buss til bortekampene og den gikk frem til årtusenskiftet.
I 1982 spilte klubben sin til 2017 største kamp mot Bryne som den gangen var en del av fotballeliten i Rogaland.
I 2016 var Stangeland Arna ferdig.
Fotballhallen ligger like ved Havdurhuset ved Tjelta stadion, var planlagt til 73 X 52 meter og Sola kommune ga tilsagn om NOK 4,1 milioner i støtte.

Sykling

I 1975 ble syklegruppen til Havdur tatt opp i Norges Idrettsforbund.
I 1978 arrangerte Havdur NM over 50 kilometer temporitt for menn senior hvor Geir Digerud vant.
May Britt Våland tok NM gull og kongepokal over 30 kilometer teporitt i 1989, satte norsk rekord på 1000 meter bane samme år og hadde kretsrekord på 10 og 20 kilometer temporitt samt 1000 meter og 3000 meter bane.
Tilsammen tok Havdur-syklistene 15 medaljer hvorav 8 gull i NM og i ungdomsmesterksapene tok de tolv medaljer hvorav 1 gull.
I løpet av sine 15 år tok syklistene totalt 637 seire i Havdur-drakten.
Syklegruppa arrangerte flere lokale ritt inklusive kretsmesterskap på bane og landevei, samt flere turritt.
Det største turrittet var «Hav og Fjell» på 240 kilometer som gikk fra Tjelta til Helleland, Tonstad, Sirdal, Hunnedalen, Seldal og ut til Tjelta.
I 1990 gikk syklegruppen ut av Havdur og etablerte Sola Cykleklubb

Fotball

A-laget i fotball spiller i 2011 i 4. divisjon.
Aksel Waldemar Johannessen

Utdannelse

Som ung ville Aksel Waldemar bli billedhugger, og om lag 20 år gammel var han en stund ansatt som treskjærer hos møbelsnekkeren John Borgersen. I tiden 1900–1907 gikk han 7 semestre på Statens Håndverks- og Kunstindustriskole, derav fire i modellerklassen. Fem ganger deltok han på Høstutstillingen med skulpturarbeider uten å bli lagt merke til. I 1907 laget han en byste av Aasta Hansteen. 
I 1907 giftet han seg med Anna Gjermine Nilsen (1879-1923). De flyttet til Gjøvik hvor han fikk arbeid på en møbelfabrikk. Han ble modellmester, hadde eget verksted og skar en rekke møblementer. Han fortsatte senere å skjære i tre, blant annet en rekke særpregede rammer til egne bilder. I 1911 flyttet familien tilbake til Kristiania. Nå ville Johannessen bli maler, mens hans kone drev tekstilverksted i nært samarbeid med Hulda Garborg. 
Johannessens etterlatte arbeider består av oljemalerier, tegninger og tresnitt. Tresnittene var inspirert av Edvard Munch og Gustav Vigeland. Kun et fåtall skulpturer er bevart, blant annet et selvportrett som var utstilt på Høstutstillingen i 1911.

Arbeid med folkedrakter

Johannessen var en av ildsjelene som drev frem Heimen Husflid i Oslo. På 1900-tallet designet han mønstre for bunader ved Heimen. Han tegnet Valdresbunaden og sammen med Hulda Garborg tegnet han også Gudbrandsdalsbunaden. Han var også knyttet til Det norske teatret.

Utstillinger

Johanessen var lite kjent i samtiden. Hulda Garborg og Fernanda Nissen var blant de få som kjøpte bildene mens kunstneren levde.
Hans bilder ble etter hans død utstilt ved Galleri Blomqvist i januar 1923. Reaksjonene på minneutstillingen var blandet. Blant de nye og fremadstormende var reaksjonene svært positive. Kunstkritikeren Jappe Nilssen likte det han så og det samme gjaldt Edvard Munch og Gustav Vigeland.
Da hans kone Anne døde, ble bildene stuet bort og glemt, inntil de dukket opp på en låve under et arveoppgjør i 1990. Haakon Mehren fant 25 bilder i en kasse, stuet vekk, på en gammel låve fra 1800-tallet. Bildene er siden blitt utstilt i Oslo, Bergen og Stavanger. Ved en utstillingsrunde ble bildene sett av over 200 000 i Italia, Østerrike og Tyskland. Etter dette står de igjen lagret i påvente av et fast utstillingslokale. Nasjonalgalleriet har ikke sikret seg Johannessens bilder, selv om de ble tilbudt å kjøpe sentrale verker i 1992.
10. august august 2017 åpnet Haakon Mehren utstilling med 30 bilder av Aksel Waldemar Johannessen i lokalene til Galleri Blomquist i Tordenskiolds gate i Oslo. Mehren har tilbudt å gi bildene til Oslo kommune hvis kommunen forplikter seg til å la dem inngå i Stenersensamlingen, som forvaltes av kommunen. Filmregissør Nils Gaup har fått økonomisk støtte fra NRK med en dokumentarfilmen om Aksel Waldemar Johannessen og Haakon Mehrens arbeid for hans kunst. Gaup har tatt sikte på at filmen kan ha premiere på NRK i 2020.
Maleriene hans ble utstilt i Blomqvist Kunsthandel i Oslo i august 2017 under tittelen en «En unik kunstnerskjebne».
Prøverørsbarn

Prøverørsbarn er barn som er unnfanget ved befruktning utenfor livmoren. Metoden er utviklet for å hjelpe kvinner når egget etter eggløsningen ikke kan komme ned i livmoren, f.eks. pga. blokkerte eggledere. Ved hjelp av et instrument hentes et egg ut fra en av kvinnens eggstokker, plasseres i en skål med et næringsrikt medium og befruktes med mannens sæd. Celledelingen følges i mikroskop, og når egget etter to—tre døgn har delt seg flere ganger, føres det inn i kvinnens livmor.
Verdens første prøverørsbarn ble født i England 1978. Metoden får stadig større anvendelse.
Mona Susanne Tetlie ble i 1984 Norges første prøverørsbarn.
Norgesmesterskapet i bueskyting 2010

Norgesmesterskapet i bueskyting 2010 bestod av flere arrangementer som i 2010 kåret norgesmestere i bueskyting.
NM innendørs ble arrangert i Hålogalandshallen i Harstad 20.–21. mars. 
NM i skiveskyting ble arrangert i Farsund 7.–8. august. 
NM i jakt- og feltskyting ble arrangert i Marikollen i Rælingen 25.–26. september. 
Kongepokalene ble vunnet av June Svensen og Jarl Alexander Løkkebergøen.
NM i kappgang 2013

NM i kappgang 2013 var en del av NM i friidrett 2013, men ble arrangert som et eget stevne i Søfteland i Os i Hordaland 1. og 2. juni 2013. Arrangør var Søfteland Turn & Idrettslag Friidrett.
Voer kloster

Voer kloster (også: Horø og Wore) i Vorladegård sogn lå ved Gudenåen ved det nåværende Klostermølle i Jylland.

Historie

Klosteret som tilhørte Benediktinerordenen ble grunnlagt før 1172. Plasseringen vest for Mossø var ikke tilfeldig. Her var benediktinernes idealkrav oppfylt: Stedet er øde og uforstyrret og det omkringliggende landbrukslandet er godt og variert. Gudenåen ga ferskvand og sammen med sjøene rikelig med fisk.
Munkene ledet det meste av Gudenåens vann over i Klosterkanalen til en vannmølle. Kanalen er fremdeles åens hovedløp på stedet.
Klosteret besto til 1552 og bygningene ble nedrevet omkring 1561. Stenene ble brukt som byggemateriale til Skanderborg slott som kongen var i ferd med å bygge og befeste. De gamle munkene flyttet over til Øm kloster hvor de fikk underhold mot å gjøre tjeneste i kirken.
Rester av munkesten og en spennende flora av legeurter mellom de eksisterende bygninger på Klostermølle, vitner om munkenes aktivitet i området. Kanskje har Voer vært dobbeltkloster med Vissing kloster som lå på den andre siden av vannløpet.
Garry Birtles

Nottingham Forest

Birtles ble hentet til Nottingham Forest fra amatørligalaget Long Eaton United for GBP2000. Han spilte sin debutkamp på kant i mars 1977 i den tidligere 2. divisjonen i Englands ligasystem, mot Hull City. Han skulle ikke komme til å spille en førstelagskamp før i september 1978. Da Peter Withe ble solgt til Newcastle, og talentet Steve Elliott ikke ble et selvsagt førstevalg, åpnet muligheten seg for Birtles, som grep den og scoret sitt første mål for klubben i sin tredje kamp, i serievinnercupen, mot Liverpool. Birtles beholdte plassen resten av sesongen, med to scorede mål i 3-2-seieren i ligacupfinalen i 1979, og medalje i serievinnercupen i 1979. Han etablerte seg raskt som en klassespiss i England, med 14 mål i serien alene.
Birtles sikret seg en medalje til i serievinnercupen påfølgende sesong, da Nottingham Forest slo Hamburg i finalen. Han spilte også hver eneste seriekamp for Nottingham Forest dette året, og hadde 12 scoringer i serien.
Han startet 1980-81-sesongen med seks scoringer på ni kamper, før en overgang verdt GBP1,25 millioner førte ham til Manchester United.

Manchester United

Birtles spilte 28 kamper for Manchester United i ligaen første sesong, uten å score. Første mål i ligaen for klubben kom først i 1981-82-sesongen, hvor han scoret 11 mål på 36 kamper.
Han startet påfølgende sesong i samme klubb, men var ikke lengre førstelagspiller og returnerte til Nottingham Forest.

Returen til Nottingham Forest og senere karriere

I sin andre periode i Nottingham Forest var han til tider midtstopper. Imidlertid viste han seg fortsatt i stand til å score mål, spesielt i sesongene 1983-84, hvor han scoret 15 mål, og i 1986-87, hvor han kom opp i 14 scoringer.
Nottingham Forest-manager Brian Clough lot imidlertid Birtles gå gratis i 1987.
Etter et kort opphold i Notts County, endte Birtles sin karriere i Grimsby Town, hvor han hjalp klubben med to etterfølgende opprykk, i 1991 etter å ha spilt mer enn 400 ligakamper som profesjonell spiller.
Seppo Ilmarinen

Seppo Ilmarinen er en finsk sagnfigur. Ilmarinen er mestersmeden i det finske nasjonaleposet Kalevala. Han født en natt av jomfruen Iro og allerede samme morgen var en utlærd smed. Han smir himmelhvelvingen og den magiske kverna Sampo, og han gifter seg med Pohjolas datter etter å ha bestått flere prøver: pløyd en ormeåker, og fanget en bjørn, en ulv og ei gjedde.
Før frostnettene

Handling

Knut Holmen feirer sin førtiårsdag med å begynne å lete etter sin ungdom. Han treffer den unge kvinnen Vera Boye. Hun blir Holmens heftige romanse i noen få høstuker. En venn låner ham en leilighet, som han fritt anvender til å være utro mot hustruen.
Sigurd Johannesen (radiotelegrafist)

Bakgrunn

Johannesen ble utdannet som radioingeniør i Frankrike.
Han startet opp selskapet «Radiodoktoren» med sin svoger Arvid Wisløff. Forretningen lå i 1932 i Skippergaten 19 i Oslo.
I mellomkrigstiden jobbet han som radiotelegrafist på Fred. Olsens skip som gikk i fart til England og Belgia.

Motstandsarbeide

Han arbeidet illegalt under andre verdenskrig. Han ble arrestert av tyskerne 26. mars 1941 og dømt til døden og henrettet 9. november samme år. Han satt på Grini, Møllergaten 19, Victoria terrasse og til slutt på Akershus festning. Derfra ble han sammen med Rolf Lea, Tønnes Winther, Harald Torsvik og Karl Eriksen ført bort og skutt. Et dokument fra den tyske ambassade viser at han ble begravet til sjøs.
Hans siste ord til hans syv år gamle datter var «Tyskerne kommer til å skyte meg, men tilgi dem, for de vet ikke hva de gjør.  Du er den sterkeste, så du må ikke gråte og ta av deg din mor og søster».

Æresbevisninger

Sigurd Johannesens vei  på  Nordstrand i Oslo er oppkalt etter ham, og han ble post mortem tildelt Haakon VIIs Frihetskors og en påskjønnelse fra den britiske regjeringen. Det ble også reist en felles statue i parken ved Nordstrand skole over de som hadde falt i distriktet.